Tegemist on Eesti Filmi Instituudi juures tegutseva tagasimaksefondi Film Estonia meetmega, mille kohaselt makstakse filmitootjale tagasi 30 protsenti Eestis tehtavatest kuludest.

Christopher Nolani filmi "Tenet" võtted lähevad Eestis maksma hinnanguliselt 16,5 miljonit eurot, millest Film Estonia peaks katma viis miljonit eurot.

Film Estoniale on esitanud taotluse tagasimakseks filmi tootja Warner Bros, kelle Eestis tehtud kulutused lähevad suures osas kohaliku tööjõu ja teenuste katteks.

Filmi "Tenet" üldeelarve on 200 miljonit eurot. Eestit näidatakse filmi tegevustikus umbes 20 minutit. Muu hulgas võetakse Eestis üles filmi suurim märulistseen.

Neljapäeval arutabki valitsus ettepanekut eraldada valitsuse reservist Film Estonia tagasimaksefondi suurendamiseks ühekordselt viie miljoni euro võrra.

Eesti Filmi Instituudi juhataja Edith Sepp rääkis teisipäeval saates "Terevisioon", et toetusmeetmele on seatus karmid tingimused, näiteks peab filmitootja kulutama kindla osa tööjõumaksudele.

"See ei ole mingisugune imeprogramm, vaid seda kasutavad väga paljud riigid," selgitas Sepp.